Document ID: 31984R1556

*****
ΚΑΝΟΝΙΣΜΟΣ (ΕΟΚ) αριθ. 1556/84 ΤΟΥ ΣΥΜΒΟΥΛΙΟΥ
της 4ης Ιουνίου 1984
που τροποποιεί τον κανονισμό αριθ. 136/66/ΕΟΚ περί δημιουργίας κοινής οργανώσεως αγοράς στον τομέα των λιπαρών ουσιών
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,
την πρόταση της Επιτροπής (1),
τη γνώμη του Ευρωπαϊκού Κοινοβουλίου (2),
Εκτιμώντας:
ότι το άρθρο 3 παράγραφος 1 πρώτο εδάφιο του κανονισμού (ΕΟΚ) αριθ. 3331/82 (3), που αφορά την πολιτική και τη διαχείριση της επισιτιστικής βοήθειας, προβλέπει ότι η συγκέντρωση των προϊόντων που προορίζονται για τη βοήθεια αυτή πραγματοποιείται σύμφωνα με τους κανόνες και τις διαδικασίες που προβλέπονται στα πλαίσια των κοινών οργανώσεων αγοράς·
ότι, όσον αφορά τον τομέα των λιπαρών ουσιών, πρέπει να θεσπιστούν οι κατάλληλοι κανόνες και διαδικασίες για τη συγκέντρωση του ελαιολάδου και των άλλων φυτικών ελαίων·
ότι πρέπει, κατά συνέπεια, να τροποποιηθεί ο κανονισμός αριθ. 136/66/ΕΟΚ (4), όπως τροποποιήθηκε τελευταία από τον κανονισμό (ΕΟΚ) αριθ. 1101/84 (5),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στον κανονισμό αριθ. 136/66/ΕΟΚ, παρεμβάλλεται το ακόλουθο άρθρο 36α:
«Άρθρο 36α
1. Το ελαιόλαδο που παραδίδεται ως επισιτιστική βοήθεια αγοράζεται στην αγορά της Κοινότητας ή προέρχεται από αποθέματα που κατέχουν οι οργανισμοί παρέμβασης.
Τα φυτικά έλαια που αναφέρονται στο άρθρο 1 παράγραφος 2 στοιχείο β), τα οποία παραδίδονται ως επισιτιστική βοήθεια, αγοράζονται στην αγορά της Κοινότητας.
2. Ωστόσο, σε περιπτώσεις κατεπείγουσας ανάγκης ή όταν δεν υπάρχουν στην κοινοτική αγορά τα προϊόντα που αναφέρονται στην παράγραφο 1, μπορούν να αγοράζονται σε αναπτυσσόμενη χώρα.
3. Τα κριτήρια συγκέντρωσης των προϊόντων, και ιδίως τα κριτήρια σύμφωνα με τα οποία αγοράζονται στην κοινοτική αγορά ή αποφασίζεται η χρησιμοποίηση του ελαιολάδου που κατέχουν οι οργανισμοί παρέμβασης, θεσπίζονται με ειδική πλειοψηφία από το Συμβούλιο μετά από πρόταση της Επιτροπής.
4. Οι λεπτομέρειες συγκέντρωσης και προμήθειας των προϊόντων που παραδίδονται ως επισιτιστική βοήθεια, καθορίζονται σύμφωνα με τη διαδικασία που προβλέπεται στο άρθρο 38».
Άρθρο 2
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 4 Ιουνίου 1984.

Labels: 17
5